Forstjórapistill : Starfsmannafundir , umbótastarf , samskiptasáttmáli og jákvæðni Í byrjun desember ætlum við að hrista aðeins upp í hlutunum og halda níu snarpa starfsmannafundi á öllum stærstu starfsstöðvum Landspítala . Á fundunum ætla ég að kynna nýlegar breytingar á skipuriti , skipulagi og stjórnendum spítalans og greina frá fjölbreyttum hagræðingaraðgerðum til að bæta fjárhagsstöðu okkar . Að endingu hyggst ég fjalla stuttlega um hina skýru framtíðarsýn og stefnu Landspítala og svara að endingu spurningum . Fundirnir eru opnir öllu starfsfólki eins og húsrými og verkefnastaða hvers og eins leyfir . Alla vega einn fundurinn verður í beinni útsendingu á vefsvæði og samfélagsmiðlum spítalans . Upptakan verður sömuleiðis aðgengileg að fundi loknum . Það er von mín að þið náið sem flest að mæta og verðið í kjölfarið nokkru nær um stjórnun og stefnumótun Landspítala . Nýir stjórnendur Núna í vikunni tilkynntum við um ráðningu 11 nýrra forstöðumanna hér á Landspítala . Fjöldi umsókna barst um þessi spennandi störf og það var áskorun að vinna úr þeim . Forstöðumennirnir hefja störf ýmist nú 1. desember eða 1. janúar 2020 og við bindum miklar vonir við störf þeirra . Forstöðumönnum er ætlað að samhæfa flókin verkefni í framlínu spítalans ; þjónustu við sjúklinga , vísindi og menntun . Hér er um umfangsmikil stjórnunarstörf að ræða og þau munu styrkja samhæfingu , samstarf og heildaryfirsýn innan spítalans . Framundan er spennandi tímabil breytinga og þróunar og ég finn að það er hugur í mannskapnum . Reynslan af nýrri framkvæmdastjórn nú frá októberbyrjun er sömuleiðis mjög góð og takturinn í helmingi minni framkvæmdastjórn er allur kvikari og skilvirkari en áður . Umbætur í lyfjaferli Í vikunni heimsótti ég lungnadeild A 6 í Fossvogi og kynnti mér vinnu sem þar hefur farið fram við að bæta lyfjaferli . Lyfjatiltekt og lyfjagjöf á A 6 fer nú fram við rúm sjúklings að mestu , armband viðkomandi er skannað og parað við Therapy-upplýsingakerfi okkar auk þess sem lyfjatæknar skammta í skúffur tvisvar í viku . Verklaginu var breytt í kjölfar RPIW-vinnustofu fyrir örar umbætur í lok september og hefur gefist vel . Næstu skref munu vera þau að fá fleiri lyfjavagna , fullprófa verkferlið og aðlaga lyfjaherbergi fyrir lyfjavagnana . Árangur þessara umbóta er nú þegar mælanlegur og ljóst að aðrar deildir munu njóta góðs af þeirri reynslu sem þarna er að myndast . Ég læt fljóta með mynd af Guðrúnu Árnýju Guðmundsdóttur deildarstjóra , við hlið lyfjavagns , í gulu vesti sem táknar að verið er að gefa lyf og ekki má trufla viðkomandi . Það er ástæða til að minnast í örfáum orðum á samskiptasáttmálann , sem við þróuðum í fyrra og höfum verið að innleiða á hinum 200 deildum Landspítala allt þetta ár . Tilgangur sáttmálans er annars vegar að auka öryggi sjúklinga og hins vegar að bæta líðan starfsfólks . Þetta gerum við með skýrum , skilvirkum , hlýjum og jákvæðum samskiptum og við leggjum áherslu á að sáttmálinn nær til allra sem starfa á spítalanum , burtséð frá stöðu og starfsstétt . Sáttmálinn var unninn á fimmtíu þróunarfundum starfsfólks og lýtur bæði að því sem vel er gert og því sem betur má fara í samskiptum á spítalanum hvað snertir faglegar boðleiðir , samskipti og hegðun . Við höfum framleitt mikið af stoðefni fyrir sáttmálann og miðlað innihaldi hans vítt og breitt . Þar má nefna vefsvæði , hlaðvörp , veggspjöld , bæklinga , grafík , texta , myndir , myndskeið , leikþætti , teikningar , viðtöl og fréttir á bæði texta - og myndskeiðformi . Þessi yfirgripsmikla miðlun á innihaldi samskiptsáttmálans hefur skipt lykilmáli við innleiðingu hans og fengið góðar viðtökur . Jákvæðni og traust Landspítali nýtur ótrúlegs velvilja í samfélaginu og starfsfólk finnur fyrir þeirri hlýju í öllum samskiptum við sjúklinga , aðstandendur og almenning , þegar svo ber undir . Við leggjum okkur fram á spítalanum um að vinna saman og skapa andrúmsloft þar sem sjúklingar finna til öryggis og gæða okkar þjónustu , sem er að öllu jöfnu á pari við það besta sem þekkist á alþjóðavísu . Nýlegar kannanir meðal almennings sýna að viðfangsefni okkar í umbótastarfi , upplýsingamiðlun og öryggisvegferð eru að bera talsverðan árangur . Landspítali rýkur þannig upp um hartnær 10% milli ára í afstöðu fólks til okkar hvað snertir jákvæðni , þekkingu og traust . Því ber að fagna .